สภาธุรกิจไทยกัมพูชา ลงพื้นที่สุรินทร์ -​บุรีรัมย์ ดูลู่ทางลงทุนเพิ่ม
สภาธุรกิจไทยกัมพูชา ลงพื้นที่สุรินทร์ -​บุรีรัมย์​เตรียมเดินหน้าศึกษาพื้นที่ สู่การพัฒนาการค้าการลงทุนเขตชายแดน
6 มิ.ย. 2562

นายชนิตร ชาญชัยณรงค์ ประธานสภาธุรกิจไทยกัมพูชา และคณะกรรมการ ได้จัดกิจกรรมเดินทางศึกษาข้อมูลเชิงลึกด้านการพัฒนาการค้าการลงทุนชายแดนไทยกัมพูชา ด้านจังหวัดสุรินทร์และบุรีรัมย์ ระหว่างวันที่ 30-31 พ.ค. 2562 โดยได้รับเกียรติจาก เอกอัครราชทูตกัมพูชาประจำประเทศไทย พณฯท่าน อ๊อค โซพอน (Mr.Ouk Sophron) เป็นผู้นำคณะ ในการเยือนจังหวัดสุรินทร์ ชู การมุ่งขับเคลื่อนธุรกิจชายแดนไทย กัมพูชา ให้มีศักยภาพ
นอกจากนี้ คณะได้เดินทางต่อไปยังจุดผ่านแดนถาวรช่องจอม-โอร์เสม็ด (เชื่อมต่อไปยัง อ.สำโรง จ.อุดรมีชัย ราชอาณาจักรกัมพูชา) โดยมี นายเปญโกศล (Mr.Pen Kosol) ผู้ว่าราชการจังหวัดอุดรมีชัย ร่วมประชุมหารือเกี่ยวกับการเพิ่มศักยภาพด้านการค้าขาย และการคมนาคมขนส่ง ณ จุดผ่านแดน พร้อมเดินทางไปยังจุดผ่อนปรนการค้าชายแดนช่องสายตะกู-จุ๊บโกกี (เชื่อมต่อไปยัง อ.บันเตียอำปึล จ.อุดรมีชัย ราชอาณาจักรกัมพูชา) เพื่อร่วมประชุมหารือด้านโอกาสการค้าขาย การท่องเที่ยว และความพร้อมในการยกระดับเป็นจุดผ่านแดนถาวร
โดยการขับเคลื่อนกิจกรรมในครั้งนี้ เชื่อว่า จะเป็นการศึกษาพื้นที่แบบเจาะลึกได้อย่างดี ซึ่งจะนำมาสู่การวางแผนพัฒนาธุรกิจชายแดนไทย กัมพูชา อย่างมีประสิทธิภาพ​ต่อไป